Օրուան պանգամին մէջ նորին սրբազնութիւնը Ս. Աւետարանի պատուիրաններու լոյսին տակ կանգ առաւ ծնողներու նկատմամբ յարգանքի վրայ։ Ան բացատրեց, որ ծնողներ յառաջացեալ տարիքի մէջ պէտք է վայելեն իրենց զաւակներու խնամքն ու հոգածութիւնը։ Մինչդեռ, մերօրեայ ժամանակներուն, նիւթապաշտ մտայնութեան հետեւանքով ծնողներու նկատմամբ հոգածութեան այս նուիրական արժէքը մոռացութեան կը մատնուի։ Այս երեւոյթը յարիր չէ քրիստոնէութեան։ Տ. Արամ Արք. Աթէշեան մատնանշեց, որ այսօր Եւրոպայի մէջ բազում եկեղեցիներ դատարկ են եւ այս պատճառով նոյնիսկ վաճառքի կը դրուին։ Ան Աստուծոյ փառք տուաւ, որ աշխարհի նման պայմաններով հանդերձ մեր համայնքը կը մնայ իր եկեղեցիներուն փարած։ Հուսկ, քարոզիչ սրբազան հայրը յորդորեց նոյն հաւատարմութեամբ եւ նախանձախնդրութեամբ համախումբ մնալ մեր սրբավայրերուն եւ սրբութիւններուն շուրջ, արթուն պահել հոգեւոր կեանքը ու շէն՝ ազգային եւ եկեղեցական մեր անդաստանը։